**د مالیې وزارت غوره ابتکار**

**د افغانستان د اقتصاد کنفرانس**

د افغانستان د اقتصاد کنفرانس چي د مالیې وزارت د پالیسۍ معینت په ابتکار د ۱۴۰۰ کال جدي میاشتي په ۲۹مه چي د ۲۰۲۲ کال جنورۍ په ۱۹مه د ارګ په چهارچنار ماڼۍ کي ترسره سو. دغه کنفرانس دوه برخي لرلې، لومړی برخه یې ویناوي او دوهمه برخه یې محوري بحثونه وو.

په دې کنفرانس کي د افغانستان دولت د کابینې غړو، د ۱۶ دوستو هیوادونو سفیرانو، د نړیوالو سازمانونو استازو، د خصوصي سکټور استازو، اکاډمیکو ټولنو، اقتصادي کارپوهانو او د مدني ټولني غړو ګډون کړی وو.

په پیل کي د مالیې وزارت د پالیسۍ معین ښاغلي نظیر کبیري، د اسلامي امارت له رهبرۍ څخه د منني تر څنګ، له نوموړو څخه د یاد کنفرانس د طرحي د تاییدولو، د ا.ا.ا د ارشدي رهبرۍ او کابینې د غړو له ګډون، د ملګرو هيوادونو له سفیرانو او ډیپلوماتانو، د مرسته کوونکو نړیوالو بنسټونو له رئیسانو او استازو، خصوصي سکټور، ملي او نړیوالو رسنیو استازو له ګډون څخه مننه وکړه.

 د ښاغلي کبیري له پیلیزې وینا وروسته د ا.ا.ا رئیس الوزراء لومړنی ویناوال وو، نوموړي خپلو خبرو کي د یاد کنفرانس ګډونوالو ته وویل: «د افغانستان اوسني وضیعت ته په اشارې، د فساد، وژنو، ناامنۍ، انسان تښتوني او بې عدالتۍ چي د تېر شلو کلنو را په دېخوا موجودي وې او نړیوال یې هم په حل پسې وو یادونه وکړه او د ا.ا.ا له قربانیو چي په پایله کي یې دغو ستونزو ته د پای ټکی کيښود او یو له فساده پاک محیط یې چمتو کړ د خلکو د مال او آبرو د ساتني لامل سول، وستایل. ده وویل: تصور خو دا وو چي نړیوال هېوادونه په ځانګړي ډول اسلامي هیوادونه به زموږ قربانیانۍ وستایي او پر زخمونو به ملهم را کيږدي، خو له بده مرغه چي د ملهم پر ځای یې مالګې زموږ په زخمونو را وپاشلې. ولس له فقر سره مخ دی او وچکالۍ، قحطۍ او لوږې کړېږي. د بندیزو له لګولو او شتمنیو له کنګلولو سخت کړېږي. دا په داسي حال کي ده چي نړیواله ټولنه له توجه پرته په افغانستان د فقر له وضعیت څخه د حقوق بشر اعاده کوي.

رئیس الوزراء د ا.ا.ا اقتصادي لیدلوري ته یو څه اشاره وکړه او بشردوستانه مرستي یې د ستونزو لنډمهالی حل وباله. نوموړي وویل چي په اوږد مهالي کي باید داسي حل لاري ولټوو چي دا ستونزي د تل لپاره حل سي. نوموړي پر دې ټینګار دلود چي که نړیوال خپلي همکارۍ وغځوي، بندیزونه ختم سي او ځیني نور خنډونه لرې سي، د نړیوال پانګوال جذب سي او افغانستان پر کانونو باندې کار وسي، دا چاره به افغانستان د ښېرازۍ په لور بوځي».

د رئیس الوزراء تر هر اړخیزې وینا وروسته د ا.ا.ا رئیس الوزراء دوهم مرستیال عبدالسلام حنیفي خپلو خبرو کي وویل؛ د افغانستان اسلامي امارت د نړیوالېي ټولني د بشردوستانه مرستو د قدرداني ترڅنګ د تړون د تجدید ژمنه کوي او دا ډاډ ورکوي چي، د بشردوستانه مرسته کوونکو لپاره د امنیت، غوره لاسرسۍ، پایدار سیاست او مناسب چاپیریال هوساینې برابري کړي. په همدې حال کي غواړو تر څو د عادلانه مرسته د وېش لړۍ له تبعیض پرته په شفافه او اغېزمنه توګه ترسره سي. افغانستان به له اوسني کړکيچونو څخه وروسته هم پراختیايي مرسته ته اړ وي، خو دا ځل په متفاوته بڼه، د ډونرانو سیاسي او غیر واقعي شرایط د منلو وړ ندي. موږ هغه اقتصادي تړوند هيڅکه نه غواړو وتړو چي د بحران لامل سي. هېڅکله نه غواړو چي د ډونرانو د سیاسي شرط ډلو له امله د هيواد اقتصاد قرباني کړو او نور ته اړ اقتصاد چي پر مرسته ولاړ وي نه غواړو. هغه څه چي موږ وړاندیز کوو دا دي چي په لنډه موده کي مرستې مستقیمي تطبیق سي او مرسته کوونکي دي خپل ځان د نورو پایله او اغېزو مسؤل وګڼي. د افغانستان اسلامي امارت به له دغي پروسې څخه څارنه وکړي، چي آيا دغه مرسته په ریښتیني ډول زیانمنو کسانو ته رسیږي او که نه. موږ له نړیوالې ټولنې سره همږي کوو، پروژې به فعالې او ملاتړ کړو او د پرمختګ په اړه په خپل لیدلوري وړاندې کړو.

د ا.ا.ا رئیس الوزراء دوهم مرستیال تر وینا وروسته په افغانستان کي د ملګرو ملتونو د سرمنشي ځانګړې استازې آغلې دیبورا لاینز د افغانستان د اوسني وضعیت په تړاو، چي دا هیواد ورسره مخ دی وویل: دغه ستونزه د نن ورځي مسئله نه ده، بلکي له پخوا یوه ستره ستونزه ده او باید د حل لارې لپاره یې په چټکۍ ګامونه پورته کړو.

اغلې دیبورا لاینز زیاته کړه، چي ستاسو ادارې مثبت ګامونه پورته کړي دي، چي د افغانستان اقتصاد او ودې ته د ژمني څرګندونه کوي، له دې ډلې یو هم د ملي بودیجې تصویب دی چي د لومړي ځل لپاره له خپلو ملي عوایدو تمویلېږي او د هیڅ یوه ډونر او مرستندوی په مرسته پوري نه ده تړلې. مخ پر لوړېدو عواید سره له دې چي اقتصاد د سقوط په حال کي دی دا له فساد سره د چټکي مبارزې څرګندونه کوي. صادرات هم د لومړي ځل لپاره یو میلیارد ډالرو ته رسېدلي دي. د کارکوونکو د دوه میاشتو معاشونه ورکړل سوي دي او دا هیله یې هم پیدا کړې ده، چي معاشونه به یې په راتلونکي کي په منظم ډول اجرا کړای سي. له تېر څخه اوس مهال د لګښتونو کچه کمه سوې ده او بالاخره دولت وکولی سول د تېر کال د نوامبر او ډسامبر په میاشتو کي ارزي کړکيچ ته رسېدنه وکړي او د افغانیو ارزښت څه ناڅه باثباته وساتي.

افغانستان له یوه سخت اقتصادي وضعیت څخه د تېرېدو په حال کي دی. د معلوماتو له مخې اقتصاد به له ۲۰ تر ۳۰ پوري کموالی وکړي. د لګښتونو او پراختیایی شریکانو له یو ځلي تمکېدو سره به دولت ونه سي کولای چي درمل، ماشینونه او خوراکي توکي چمتو کړي. په سوداګرۍ او بانکي سکټور کي خلا د کسب او کار له منځه تلو سبب سوې ده. د ۲۰۲۲ کال اګسټ له ۱۵ مې د جمیعیت تر نیمایي زیات وګړو په بېوزلۍ کي ژوند کاوه او د ملګرو ملتونو پراختیایي سازمان (UNDP) د تخمین له مخي بېوزلي هره ورځ زیاتېږي او په ۲۰۲۲ کال کي به تر ۹۰ سلنه واوړي. په پایله کي په دوو وروستیو لسیزو کي بشري فعالیتونه زیات سوې دي او د ۲۳ میلیونه په شاوخوا کي د بېړنیو حالاتو بشردوستانه مرستو ته اړتیا لري. د یونسف د ارزوني له مخي د افغانستان د راتلونکي نسل یو میلیون ماشومان د خوارځواکۍ او اړوندو ناروغیو له ګواښ سره مخ دي.

ډېر عوامل لیدل کيږي، چي د وخت په تېرېدو سره به د دې شان وضعیت رامنځته کېدو رول په ډاګه سي، چي د څلوېښتو کلونو جګړې یې یو له مهمو څخه شمېرل کيږي. یو بل عامل په بهرنیو بانکونو کي د افغانستان د پیسو کنګل کېدل، د پراختیایي مرستو ناڅاپي درېدل، روان اقتصادي تحریم او د اوسنۍ ادارې له لوري د خصوصي سکټور په تړاو د یوې روښانه پالیسۍ نه درلودل دي، چي هیله لرم نن ورځ بحث ورباندي وسي او همدا شان د ګډوالۍ په علت د ظرفیت نه درلودل. موږ په ملګرو ملتونو کي له اصلي مرستندویه هیوادونو سره همکاري کړې ده، ترڅو وکولای سو یو شمېر اړوندو عواملو او تحریم ته رسېدنه وکړو. په تېرو میاشتو کي یوناما او د ملګرو ملتونو پراخ سازمان په دوامداره توګه د تحریم کمولو لپاره هڅه کړې ده؛ ترڅو د هیواد اقتصاد فعالیت وکړي. له مرستندویه بنسټونو مو هم غوښتي چي اساسي خدمتونو او د ژوند کولو له دوام سره مرسته وکړي. دغه موارد په علني او خصوصي ډول په څو اړخیزه او دوه اړخیزه جوامع کي تر بحث لاندي نیول سوي دي او په دوامداره توګه به دوام ورکړو.

په خوښي سره ویلي سو، چي زموږ هڅو پایله لرله، د ۲۰۲۱ کال سپټامبر میاشت کي د بشردوستانه مرستو غوښتنه مو وکړه، چي په پایله کي تر ۱ میلیارډه ډالرو راټول سوي او عمل یې د لېږد پروسه پیل سوې، د نقدو پیسو د لېږد جوازونه د نقدو پیسو د کمي د ستونزي د حل لپاره مو تضمین وکړ، چي په پایله کي ۱۲۱ میلیونه ډالر د ۲۰۲۱ کال ډسمبر کي او ۳۲ میلیونه ډالر د ۲۰۲۲ کال جنوري میاشت کي افغانستان ته وارد سول او زموږ تمه داده چي د بانکي سیستم په ځانګړي ډول مرکزي بانک تر بیا فعالیدو، چي وکولای سي اغېز من عملکرد ولري، دا پروسه به دوام ولري.

تمول کوونکي دي زموږ دا غوښتني چي تر بشردوستانه مرستو ور هاخوا د بشري اساسي اړتیاوو په ځانګړي ډول د ښوونکو لپاره مالي هڅوني، صحي کارمندان او همدارنګه د ټولنې د پیاوړتیا لپاره مرستي وکړي. په تېره میاشت کي د امنیت شورا ۲۶۱۵ پرېکړه لیک تصویب کړ، چي په هغه کي بشري مرستي او نور هغه فعالیتونه چي، په افغانستان د بشری اړتیاوو ملاتړ کوونکي دي، چي له ډله يې د وجوه ورکړه، د خدمتونو وړاندي کول او خدمتونو ته اجازه ورکوي، په وروستیو کي ملګرو ملتونو یو ۸ ملیارډه ډالري پلان د ( د لېږد د تعامل چوکاټ Transitional Engagement Framework) تر نامه لاندي د تمویل کوونکو لپاره وړاندي کړ، چي بشردوستانه مستقیمي مرستي او تر دې پورته د افغانستان د خلکو او همدارنګه د اقتصادي ودې بیاځلي غوره پیل وي. په پای کي موږ له افغانستان بانک سره د بشردوستانه مرستو د موقتې تیارۍ په حال کي یو، چي د هوکړي په صورت کي به په پایله کي د د تادیاتو پر بیلانس او د بهرنیو لګښتونو پر تسهیل د اړینو وارداتو لکه برق لپاره اړین دي.

 هغه اقدامات چي موږ یې د نقدو پیسو لپاره کوو، نشي کولای د مرکزي بانک پر ځای یو غوره ځای ناستی وي. موږ د روان ناورین اصلي لامل ته پام وکړو او زه له هغو یوازې درې برخه یې وړاندې کوم.

لومړی: له نړیوالو مرسته کوونکو سره د افغانستان د اوږد مهالي تړون، چي ګڼ زیانونه یې را منځ ته کړي، چي موږ یې د مرسته له بندې سره سم د شاهدان وو. دوهم: د افغانستان اوږد مهالي توسعه چي د څلورو لسیزو دوامداري جګړې له امله مسدوده او ضعیفه سوې ده. درېیم: اوسني عمده ستونزي، د افغانستان اوسنی حالت چي د ډېریو نړیوالو په شتونکي هم سم سوی نه دئ.

دغه ریښه لرونکي لاملونه هغه وخت د رسېدنې وړ دي، چي اقتصاد نه یوازي د یوه منزوي موضوع په توګه بلکي د یوه اصلاحي عنصر او په ملي کچه د نه بېلیدونکي موضوع په توګه ورته وکتل سي. په ریښتیني توګه د اقتصادي پرمختګ، په پراخه کچه یو بل منل او تنوع، حقوق بشر او ښاریانو برابري، له یو بل سره نژدې اړیکي لري. اقتصادي وده، نوښت، زده**‌**کړه د ټولو لپاره خلاقیت، تخصصي ظرفیت او د هېواد له ټولو استعدادونو څخه ګټه پورته کولو ته اړتیا لري.

غواړم په دې برخه د ښځینه‌وو موضوع ته چي د هيواد نیمایي برخه نفوس تشکیل کړی اشاره وکړم، لکه څنګه چي د نړۍ ټول هېوادونه په دې پوهېږي چي د هېواد په اقتصادي برخه کي د ښځینه‌وو ونډه ډېره حیاتي او اړینه ده، باید ووایم، چي اوسنی دولت دي د ټولو افغانانو تر منځ د باور وړ فضا را منځ ته کړي، تر څو ټول وکولای سي پرته له کوم ډاره د هيواد په اقتصاد کي رغنده رول ولوبوي او هغه افغانان چي د پانګوني توان لري په پوره ډاډ سره پانګونه وکړي. د ملي پخلاینې پراخه پروسه د مشورتي تلپاتې بنسټونو ایجاد، د افغانستان په راتلونکي باور زیاتوي او افغانانو د بېرته راتګ لپاره اړین شرایط چمتو کوي او د هيواد ښېرازي لپاره لویه مرسته کوي. همدارنګه د عمومي عفوي برخه کي ښکاره ژمنه هم کولای سي د دغه پروسې مرسته وکړي. یاد اقدامات به نه یوازي د افغانستان د ځان بسیا اقتصاد لپاره ګټور وي، بلکي په همدې حال کي به له نړۍ سره د افغانستان پر اړیکو هم مثبت اغېز وکړي. په هيواد کي د شته ناورینونو درېدل به په راتلونکي کي لوی اوږدمهاله فرصتونه منځ ته راوړي، خو دغه موخه ته رسېدل یو سیاسي پیاوړي، سولییز او باثباته محیط ته اړتیا لري. چي دا د هيواد د وګړو تر منځ د باور لامل کيږي. دولت باید خپله ټوله انرژي په همدې مسلې مصرف کړي او همدارنګه تمویل کوونکي، ګاونډيان او پانګوال د افغانستان د راتلونکي په اړه ډاډ ورکړي. غواړم له شته فرصته په ګټې د ذکر سوي موضوع په اړه د نظریاتو وړاندي کولو په اړه مننه وکړم او د یو داسي اړین کنفرانس له دایرولو منندوی یم، موږ په ورین تندي د دغه کنفرانس وړاندیزونه ته په تمه یو، ترڅو وکولای سو کار وکړو او هيواد له شته ناورین څخه وژغورو او د یوه داسې پیاوړي او تلپاتي اقتصاد اساسي بنسټ چي د هيواد وګړو او نړیوالو ته ځواب ویوونکی وي کيږدو.

د آغلې دیبورا لاینز تر هر اړخیزو خبرو وروسته ا.ا.ا د بهرنیو چارو سرپرست وزیر ښاغلي امیر خان متقي چي په غیر حضوري ډول یې دغه کنفرانس کي ګډون درلود په خپلو خبرو کي وویل: افغانستان اوس د همسایه هيوادونو، سیمي او نړۍ سره د ښو اړیکو نوی فصل پرانستلی دئ، زموږ پر ضد له شلو کلونو تبلیغاتي جګړې وروسته، اړتیا وه چي نړیوالو ته د افغانستان او د اسلامي امارت رښتینی انځور وړاندی کړو. په دې موده کي موږ وتوانېدو چي د ګاونډیو، سیمي او د نړۍ ډېرو هيوادونو خارجه وزیرانو او لوړپوړیو مسوولینو سره لیدني کتني او هیوادونو ته یې سفرونه ولرو. د دې تر څنګ، موږ په کابل کي هم د ډېرو هيوادونو او نړيوالو سازمانونو استازو او درنو مېلمنو د راتګ ویاړ درلود.

دغه لیدني او سفرونه د دې لامل سول، چي د افغانستان او نړۍ ترمنځ په اړیکو کي نوی باب پرانیستل سي. نړۍ ته دا واضحه شوه چي افغانستان اوس د یوه مسوول، متعهد او پر متقابل درناوي او مشترکو ګټو باورمند سیاسي نظام څښتن دئ. موږ په خپلو لیدنو او کتنو کي وتوانېدو چي د افغانستان په اړه منفي ذهنیت راکم او دوه اړخیز اعتماد او باور جوړ کړو.

زموږ په نوي بهرني سیاست کي اقتصاد خپل جلا او مهم ځای لري. موږ پر یوه بې‌طرفه، متوازن او اقتصاد محوره بهرني سیاست باور لرو. موږ په سیمه او نړۍ کي وینو چي د جیو پولیتیک ځای جیو ایکانومیک موږ باور لرو، چي اقتصاد محوره بهرنی سیاست کولای سي په سیاسي اړیکو کي منازعې څنګ ته کړي او د حکومتونو ترمنځ د مشترکو ګټو پر بنسټ نژدېوالی راولي.

د افغانستان حکومت به لازیات کوښښ وکړي چي د سرمایه ګذاري او زیر بنایې پروژو په برخه کي بهرنیو او کورنیو مرستندویانو او پانګوالو ته د لازیات اطمنان فضاء رامنځ ته کړي. په پای کي یو ځل بیا له دې فرصت څخه په استفادې د امریکا پر متحده ایالاتو غږ کوم چي د افغانستان د مرکزي بانک زېرمي له بندیزونو څخه وباسي، مرستندویه ادارو او افغانانو ته دي افغانستان ته د پیسو په لیږلو کي ټول خنډونه لیري کړي، د نړۍ له دولتونو څخه مو هم هیله ده چي په دې انساني مسئله کي خپل غږ پورته کړي.

د ښاغلي متقی تر وینا وروسته د ا.ا.ا د مالیې وزارت سرپرست ښاغلي ملا هدایت الله بدري، د کنفرانس د لومړۍ برخي وروستي ویناوال په توګه خپله ټولیزه وینا کي دغه کنفرانس ته له راغلو ګډونوال څخه د منني ترڅنګ، د مالیې وزارت پر ستونزو او له تحول وروسته په وروستیو ۵ میاشتو کي د یاد وزارت پر لاسته راوړنو خبرې وکړې او زیاته یې کړه، چي د مالیې وزارت د دولت له مهمو وزارتونو څخه دئ، چي د هیواد په اقتصاد کي مخکښ رول لوبوي. د مالیې وزارت د ملي عوایدو د راټولولو، د بهرنیو مرستو د جلبولو، د ملي بوديجې د جوړولو او تطبيقولو، د عامه مصارفو د مديریت او د هيواد د مهمو اقتصادي پالیسیو د لارښووني مسوولیت لري.

موږ د مالیې وزارت مسئولیت په داسي حال کي پر غاړه واخیست چي د نړیوال بانک، آسیا پراختیایي بانک، اروپایي اتحادیې او نورو بسپنه ورکوونکو هیوادونو ټولې پراختیایي مرستي چي د ملي بوديجې له 50٪ څخه زیاته برخه يې پوره کوله، په یوه وار بندي سوې.

د خلکو مطالبات او قرضونه، د قراردادیانو د معاشونو او قرضونو په شمول پر ځای پاته وه، بودیجه له کسر سره مخامخ وه او د عوایدو د راټولولو سیسټم فلج سوی وو. لسګونه او سلګونه نیمګړي پراختیايي پروژې په میراث راپاتې وې او د افغانستان خزانه تشه سوې وه، خو له تحول څخه وروسته د مالیې وزارت فعال ساتل د امارت له لومړیتوبونو څخه وو د خپلو مسلکي همکارانو په مرسته مو وکولای سول چي د وزارت اساسي فعالیتونه ژر تر ژره پیل کړو.

دغه وزارت ډېر ژر په نظام کي د یوې فعالي او مسلکي ادارې په توګه خپل ځای وموند له نېکه مرغه په ​​هیواد کي مالي سیستمونه په بشپړه توګه او د پخوا په مقایسه په ښه توګه فعال سوي دي.

د هیواد په ټولو ګمرکونو کي د عوایدو د راټولولو مرکزي سیستم بیا فعاله سو، په مستوفیتونو او د عوایدو په راټولوونکو ادارو کي لازم اصلاحات تطبيق سول، د عوایدو په راټولولو کي د فساد مخه ونیول سوه او اوس ټولو ګمرکي او غیر ګمرکي عوایدو بهير شفاف دئ.

د عامه مصارفو په برخه کي د تيري ادارې له خوا د بوديجې د کمښت باوجود موږ وکولای سول چي ستونزي په ښه توګه مدیریت کړو، موږ د افغانستان د تادیاتو سیسټم (افمس) بیا فعال کړ.

د لومړي ځل لپاره، موږ د افغانستان له داخلي عوایدو څخه په استفادې سره یوه بشپړه خپلواکه بوديجه جوړه کړه. که څه هم دا بودیجې د حجم له پلوه کوچنۍ ده، خو موږ به هڅه وکړو چي په دې بوديجه کي خوندي او اړین شفافیت او موثریت رامنځته کړو او موږ د افغانستان بانک سره د رغنده همکارۍ په نتيجه کي د بشردوستانه نغدو پيسو له انتقال سره د افغانستان د بانکونو د نغدي پیسو ستونزي ته نسبي حل پیدا کړ او موږ د بشردوستانه مرستو د راجلبولو لپاره د نړیوالو شریکانو او ملګرو ملتونو سره ښې اړيکي ټينګي سوې.

د مالیې وزارت په سیمه ييزي اقتصادي ډیپلوماسۍ او د سیمي له هیوادونو سره د ګمرکي اسانتیاوو په رامنځته کولو کي فعال رول لوبولی دئ.

د ماليې وزارت د بنديزونو د اسانولو او په افغانستان کي د ځینو نړیوالو سازمانونو او مؤسسو د پراختیایي فعالیتونو د بیا پیلولو لپاره د متحده ایالاتو د خزانې وزارت د مجوزونو د خپرېدو لپاره له غرب سره په اقتصادي مذاکراتو کي رغنده رول لوبولی دئ.

د مالیې وزارت په دې منطقي او مشروع دریځ ټینګار وکړ چي بشري مرستي کفايت نه کوي او پراختیايي مرستو ته اړتیا لیدل کیږي د یادونې وړ ده چي دا ټول د مسلکي کارکوونکو سره د ښو او باوري اړیکو پرته ناشوني دي، یو ځل بیا مو مسلکي کادرونه او اقتصاد پوهان خپلو دندو ته راوغوښتل او هغوی ته مو په ورين تندي ښه راغلاست ووایه، موږ د متشبثینو، کسبګرو، صنعتکارانو او سوداګرو سره څو ناستي وکړې د دوی ستونزي مو واورېدلې او د دوی د ستونزو او وړاندیزونو د حل لپاره مو عملي او اغېزمني حل لاري ولټولې، د حکومت اقتصادي لیدلوری، چي وړاندي د حکومت د مشرتابه له خوا وړاندي سو، د شته منابعو په پام کي نیولو سره دقیقي اقتصادي پلان جوړوني ته اړتیا لري د افغانستان نوی اقتصادي لیدلوری رښتينې خودکفايي ده.

پر بهرنیو پراختیایي مرستو ډېره تکیه چي د تیري ادارې د ملي بودیجې له نیمایي څخه ډېره برخه يې تمویلوله سخته اقتصادي وابستګي يې رامنځته کړې وه د وروستیو تحولاتو په تعقیب د سرتاسري امنیت له تامین او د فساد د له منځه وړلو سره اوس د دې فرصت په لاس راغلی دی، چي یو رښتینی اقتصادي لرليد او پالیسي جوړه او تطبيق سي، دا لیدلوری د خصوصي سکټور په ملاتړ د عوایدو په راټولولو، په عامه مصارفو کي د روڼتیا یقیني کولو، د مصارفو لپاره د دقیقو لومړيتوبونو د ټاکلو، او د افغانستان د باالقوه اقتصادي سکتورونو لکه کرهڼي، کان کیندني، د تجارت، ټرانزیټ او سيمه ييزو اقتصادي همکاريو پر اسانتیاوو تمرکز کوي.

د افغانستان د اسلامي امارت له اقتصادي لیدلوري سره سم، د مالیې وزارت هڅه کوي چي د اصلاحاتو په راوستلو او د کورنیو عوایدو په راټولولو سره هیواد ته مالي او اقتصادي خپلواکي ور په برخه کړي موږ د یو اغیزمن مالي سیسټم د جوړولو په حال کي يو، موږ به د مالیاتو او تعرفو لپاره یو عادلانه او شفاف رژیم رامنځته کړو، موږ هڅه کوو چي پر خلکو مالیه ټیټه وساتو، موږ د هر ډول غیرقانوني مالیاتو یا نورو مداخلو د مخنیوي لپاره په کلکه عمل کوو.

په افغانستان کي د عامه مصارفو سیستم د اصلاح په حال کي دئ، څو د عامه مصارفو د هري افغانۍ له مصرف څخه خپلو خلکو ته حد اکثر ګټه ترلاسه کړو، په پای کي د افغانستان د اسلامي امارت محترم مشرتابه، د کابینې محترمو غړو، د دوستو هیوادونو سفیرانو او دیپلوماتیکو استازو، د ملګرو ملتونو د سرمنشي ځانګړي استازي آغلې ډیبورا لاینز، د ملګرو ملتونو د تخصصي ادارو استازو، د خصوصي سکتور استازو او د هیواد د علمي ټولني څخه په کنفرانس کي د ګډون له کبله ځانګړې مننه کوم.

همداراز ځای لري چي په مالیې وزارت کي له خپلو همکارانو هم مننه او قدرداني وکړم چي ددې کنفرانس د دایرولو لپاره یې شپه او ورځ زيار ایستلی دئ.